Jens Stoltenberg møtte Trump-allierte. Det var ikke en tilfeldighet.
WASHINGTON D.C. (Aftenposten): De har laget en plan for Donald Trumps neste fire år som president. Denne uken møtte Nato-sjef Jens Stoltenberg dem. I en sal like ved USAs kongress talte Jens Stoltenberg denne uken til The Heritage Foundation, en konservativ tankesmie. Han vil jobbe for at USAs høyreside skal stå støtt bak Nato uansett hvem som vinner valget til høsten. – Dette er en farlig tid, sa Stoltenberg. Det var ikke uten grunn at han holdt møte akkurat hos Heritage. – Må møte dem På sin USA-reise denne uken har Stoltenberg særlig lagt vekt på å sikre mer støtte til Ukrainas forsvar. – Hvorfor valgte du Heritage? – Det er viktig å nå ut til de republikanske miljøene i USA, også de konservative republikanske miljøene, sier han i et intervju med Aftenposten. Han mener det er viktig å snakke med «ikke bare de som er enige med oss, men også de som har uttrykt skepsis». – Da må vi møte dem, sier han. – En forsikring – De antas å legge planer for hva som skal skje hvis Donald Trump vinner valget, spiller det en rolle? – Det spiller en rolle for meg å sikre fortsatt tverrpolitisk støtte til Nato uavhengig av hvem som velges til president. Det har alltid vært Natos styrke i USA at vi har hatt støtte fra begge sider. Jeg er opptatt av å gjøre det jeg kan for å sikre at det fortsatt er tilfelle uansett utfall av valget, sier han. – Er dette en forberedelse foran en mulig valgseier for Trump? – Jeg vil si det er, hva skal vi si, en forsikring, en innsats for å forsikre oss om at uansett valgresultat skal Nato fortsatt stå sterkt i USA, sier han. Har plan for fire nye Trump-år The Heritage Foundation regnes for å ha sterke bånd til Trump. Stiftelsen var blant annet sentral i arbeidet med å finne konservative dommere han kunne utnevne til USAs høyesterett.  Nå står de bak Prosjekt 2025: Det er en fiks ferdig 920 siders plan for den neste republikanske presidenten. Lederen har sagt at de vil «organisere trumpismen». Heritages folk intervjuer og sjekker også tusenvis av personer som de kan stole på i en ny administrasjon. Foreløpig ligger det an til at det er Donald Trump som blir partiets kandidat. På flere målinger leder han også over Joe Biden.  Fire vilkår for Ukraina-støtte Trump har flere ganger uttrykt skepsis til å støtte Ukraina i krigen mot de russiske angriperne. Mange av hans nære allierte er sterkt imot.  Da Stoltenberg besøkte Kongressen denne uken, la han stor vekt på å møte skeptiske republikanere. Heritages president, Kevin Roberts, roste onsdag Stoltenberg, men var også klar i sin skepsis til Ukraina-støtte fra USA. Han satte opp fem vilkår: – Før vår grense er like sikker som for noen år siden, kan ikke vi støtte å sende mer av skattebetalernes penger utenlands for å sikre noen andres grense, sa han. Han sa også at Heritage støtter Nato, men var fremdeles kritisk til at for mange av landene ikke bruker nok på forsvar, selv om dette har bedret seg de siste årene. Ble kalt Trump-hviskeren Da Trump var president fra 2017 til 2021, ble Stoltenberg iblant omtalt som «Trump-hviskeren». Det var ment som en beskrivelse av hans evne til å håndtere en amerikansk president som ofte skapte rabalder i Nato. På tomannshånd med europeiske ledere skal Trump ha truet med å forlate alliansen. – Ser du for deg at det igjen kan bli skapt uro i Nato? – Det kan godt bli noe uro igjen og noen intense debatter. Jeg er likevel trygg på at USA fortsatt vil være et lojalt medlem av alliansen, svarer Stoltenberg. Snakket om Trump i talen Overfor Heritage la Stoltenberg vekt på at Nato er svært fordelaktig for USAs sikkerhet. Han viste til at landet har noe Kina og Russland mangler. – I Nato har USA flere venner og allierte enn noen annen stormakt. Kina og Russland har ingenting som ligner på Nato. Det er derfor de alltid prøver å undergrave vår enhet, sa han. Stoltenberg nevnte i sin tale Donald Trump tre ganger. – Et logisk sted Visepresident Victoria Coates i Heritage samtalte på scenen med Stoltenberg. Overfor Aftenposten understreker hun at Nato-sjefen er en som det blir lyttet til i Washington. Coates ser ikke bort fra at han valgte Heritage fordi de har innflytelse blant republikanere.  – Dette var et logisk sted for Stoltenberg å besøke, sier hun. Kommer USA og hjelper oss? Stoltenberg er for sin del sikker på at alliansen med USA vil bestå også etter sommerens 75-årsjubileum og uansett hvem som sitter i Det hvite hus til neste år. – Uansett hvordan det går til med valget til høsten, så er du trygg på at USA kommer oss til unnsetning hvis det trengs? – Ja, for jeg er trygg på at USA ser verdien av Nato også for seg selv, sier han til Aftenposten
Nato-sjef Jens Stoltenberg møtte folk i den konservative tankesmien The Heritage Foundation. Tankesmien regnes for å ha tette bånd med Donald Trump. Heritage har laget en plan for en eventuell ny periode med Trump som president.  Stoltenberg mener det er viktig med amerikansk støtte til Ukraina og jobber for å overbevise skeptiske republikanere.